Kuffa, Štefan, poslanec NR SR (2013-02-06):
Ďakujem. Chcem podotknúť hneď na úvod, že zákon o službách zamestnanosti je naozaj veľmi vážnym zákonom a je jedným z dokumentov, ktorý by mal riešiť zamestnanosť. Sme tu v tejto rokovacej sále, som počul aj kolegov, ktorý zákon je tuná najdôležitejší a ten je dôležitejší, zákon o štátnom rozpočte alebo taký, ja som si doposiaľ stále myslel, že je to Ústava Slovenskej republiky, ktorá je nad zákonmi, no ale vidíte, každý považujeme ten zákon nejaký iný za dôležitý. Chcel by som sa odraziť od myšlienky takejto, dovoľujem si ju zacitovať, tu som si ju napísal v poznámke, „chudoba aby nebola tou záchytnou sieťou a pascou“. Naozaj, ak sa stáva chudoba pascou, je to čosi, čo postihuje celé rodiny, nielen konkrétneho človeka, ale celé rodiny prepadávajú do tejto chudoby. Preto je naozaj vhodné sa zamyslieť a riešiť zamestnanosť. Predkladatelia novely zákona o službách zamestnanosti majú túto ambíciu a majú túto snahu. Pán kolega Hudacký, keď chcel počuť ako aj trošku aj iný názor a oponentský, že on si nevie predstaviť, že kto by mohol tento návrh kritizovať. Chcem ináč ale najprv podotknúť, že tento návrh zákona podporím, určite áno, ale chcem povedať to, že, samozrejme, ani to, si dovolím povedať, že nerieši zamestnanosť na Slovensku. A vyhodených, v úvodzovkách, vyhodených, ale aj reálne minutých 35 miliónov eur na riešenie nezamestnanosti vo vzťahu k drobným obecným službám a aktivačným prácam, naozaj si myslíme, že túto zamestnanosť nevyrieši. Aj keď zámer kolegov poslancov je veľmi dobrý a naozaj však mnohí ľudia sa nad tým zamýšľame, máme potoky nielen ako po povodniach, korytá sú rozmleté a neupravené, ale ono treba aj priebežne čistiť tie potoky, nielen v obciach, ale aj v extravilánoch. Rovnako aj tie lesy sú veľkým problémom. Na druhej strane, ak na aktivačných prácach, tak ako kolega Zajac tu spomínal, že je 150 ľudí a ten starosta obce, či je dobrý, alebo zlý manažér, má problém zamestnať a každý deň dať prácu 150 ľuďom, no naozaj to nie je najlepšia vec, teda najľahšia vec a 150 ľudí zamestnať v obci je veľmi náročné. Ďalšou vecou tiež, keď som tak dával pozor, sa mi páči aj táto myšlienka, že aby človek, ktorý pracuje na aktivačných prácach alebo na menších obecných službách, aby bola spodná hranica, hej, určená v odpracovaných hodinách, a to je 16 hodín, keď som dával pozor, za týždeň. Lebo veľakrát títo nezamestnaní ľudia, je mi to ľúto, keď ľudia nemajú prácu, ale v podstate na tých aktivačných prácach sa aktivizujú len preto, aby boli aktivizovaní a nie preto, aby v skutočnosti vykazovali aj tú konkrétnu reálnu činnosť a tú aktivačnú službu pre tú konkrétnu obec, teda v prospech toho celku, v prospech obce. Spomenuté Jarovnice a 1 181 ľudí, keď som si to zapamätal dobre, aktivovaných v jednej obci, no, myslím si, že to nie je pre televíziu Markíza, ale to je pre ministerskú kontrolu, ani nie pre kontrolu z krajského úradu práce, ale aby tam prišla ministerská kontrola. Ako je to možné, že jeden starosta aktivizuje 1 181 ľudí? Akú prácu robia? No a potom, ako ste to aj hovorili, ja som tam nebol, nevidel som to, ale tá obec by musela byť pozlátená! Určite toto nie je cesta. Ja by som chcel podotknúť ešte aj takúto vec, že tak ako predkladatelia majú dobrý ten úmysel, aby tí ľudia mohli byť aktivovaní aj v tých lesoch, teda v štátnych podnikoch, kde ich je dvadsať týchto štátnych podnikov. Je to dobrá vec, ale v skutočnosti treba sa zamyslieť aj nad takou skutočnosťou, čo s regiónmi a mikroregiónmi, kde nie je štátny les, ako kolega tu spomenul, to je len 50 % štátnych lesov a 50 % ďalších je buď v súkromných rukách, alebo sú to urbárske spoločnosti. Ja si to viem predstaviť, že by boli aktivovaní ľudia aj v súkromných lesoch, dokonca aj v urbárskych lesoch, aby tie lesy sa vyčistili. Toľko sme tu dneska plakali o tých lesoch, že čo všetko je negatívne. Myslím si, že odhliadnuc od tých kalamít, ktoré boli – či už v Tatrách, alebo lokálne rôzne -, myslím si, že ešte tie lesy naozaj máme ako v slušnom stave a navyše chcem povedať, ak je rozumné a dobré hospodárenie človeka s lesom, tak, myslím si, že ten človek do toho lesa patrí, aby sme nemali celú krajinu len chráneným územím. Myslím si, že tých 70 %, tak ako som sa tuná to dopočul v tom záverečnom vystúpení pána kolegu Lebockého, tak je to veľmi, veľmi slušné percento tých lesov. Chcel som podotknúť to, že ak štátny rozpočet ráta na aktívnu pomoc nezamestnaným alebo rieši, rieši nezamestnanosť ako takú a vieme, že za tie roky bolo tuná minutých 35 mil. eur na aktivačné práce a na aktivačné služby, a to je to, čo by som videl tú rezervu, aby práve z tých rozpočtových kapitol ale úradu práce ako takého, sa skôr podporili aktivity súkromných podnikateľov a zamestnávateľov, aby mohli zamestnávať takto marginalizované skupiny, ťažko zamestnávateľné skupiny. Dobre som to povedal, správne? Viem si to predstaviť, že by podnikateľ, ktorý zamestná nezamestnateľných ľudí, lebo veľakrát naozaj sú nezamestnateľní tí ľudia, síce prídu aj do tej práce, ale ten výkon v rámci tých obecných služieb je veľakrát nulitný. A to je ten lepší prípad, horší je, keď je ešte mínusový, hej. Tak nechcem povedať, že je v každej obci a v každom meste, záleží, samozrejme, od schopnosti starostu a primátora mesta, ako je schopný si to zorganizovať. Sám vidím veľakrát týchto ľudí, veď určite, tých 63 eur navyše, ktoré dostanú za aktiváciu, nie je to nejaký veľký peniaz, že tí ľudia zbohatnú. Samozrejme, si to vylepšia, tak ako to kolega tuná spomínal, že tam, kde je tá chudobná rodina, aj tých 63 eur je dobrou vecou. Ale chcem povedať to, že aktivácia ako taká nerieši problém zamestnanosti. Nerieši ho ani z perspektívy do budúcna, a to je ten problém. To je ten problém, nad ktorým sa treba zamyslieť. Ak my máme tie prostriedky finančné, aby sme ich vedeli naozaj efektívne využiť. Podporiť zamestnávateľov tých, naozaj ich aj zvýhodniť tou dotáciou a podporou, ak ty zamestnáš, ja neviem, jedného, piatich, desiatich marginalizovaných, ťažko zamestnávateľných a ťažko uplatniteľných zamestnancov na trhu práce, tak, naopak, aby sme podporili práve týchto. Ani starostovia miest a obcí nám nevyriešia zamestnanosť v rámci Slovenskej republiky. Tým pádom by sa vyriešila aj tá ďalšia vec, že by sme mohli riešiť ten širší kontext tých problémov, ktoré sú, lebo to nie sú len štátne podniky a rieky, ktoré patria ako štátu, teda čo sa majú o to starať, ale mohlo, ale ja si to viem predstaviť, že by to mohli byť aj poskytovatelia služieb a dokonca aj výrobné podniky, kde by takto sa tieto veci riešili. Teda ak ste chceli teda počuť aj ten iný názor, tak to je ten iný názor, že z tých peňazí na aktiváciu, ktoré, presunúť to efektívne do tej podnikateľskej sféry alebo zamestnávateľskej sféry, tej aktívnej, a tam zamestnávať tie marginalizované skupiny. Tak ako, tiež to bolo spomenuté, že aj tie VÚC-ky, VÚC-ky veľmi málo ako využívajú tú aktiváciu, a tak to je potom zrejme problém aj tých županov, keď nevedia dostatočne vyťažiť. Neviem, pán župan, keď tu tak reaguje, ale ja reagujem na predrečníka, tak si myslím, že v podstate, aby boli títo predstavitelia VÚC-iek viac aktívnejší a vedeli zaktivovať týchto ľudí. Ja len toľko k tomu. Ďakujem veľmi pekne a ešte pánu kolegovi Brockovi chcem pogratulovať k prekonaniu jeho rekordu, že sa zlepšil o tých 15 sekúnd. Ale schválili sme si ešte zákon teraz pred chvíľou, o záchytných službách. Ak budete hľadať potom kolegov, že kde sú, no tak aby sme neboli mnohí kolegovia prekvapení, že ich nájdeme v tých záchytných izbách. Tak držím nám všetkým palce, aby sa to nám nikomu nestalo. Ďakujem.